
Sülysáp Város Önkormányzata Képviselő-testületének

2014. december 18-án tartandó munkaterv szerinti ülésére

6. napirendhez

Tárgy: Beszámoló a Polgármesteri Hivatal 2014. évi munkájáról

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2014. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2014. (XII. 18.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2014. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2014. december 10.

Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2014. ÉVI MUNKÁJÁRÓL

I. ÁLTALÁNOS ADATOK
A Polgármesteri Hivatal számára a 2014-es év legmeghatározóbb feladata a három, illetőleg a nemzetiségi önkormányzati választással együtt négy választás lebonyolítása volt. Mindhárom választási napot több hónapos előkészítő munka előzte meg, majd több hetes lezáró munka követte, így szó szerint egymásba értek a feladatok. A választás alatt közel 80 főt irányítottunk, akik részt vettek a választások lebonyolításában.

Idén jóval nagyobb súlya volt már az informatikai háttérnek, de ez egyben azt is jelentette, hogy folyamatos készenlétben kellett lennünk. Újdonság volt, hogy az ajánlásokat ajánlóíven kellett gyűjteni. Az ajánlásokat szigorú alaki követelmények mellett a Polgármesteri Hivatalnak kellett előállítania. 

Megemlíteném még, hogy az országgyűlési választás újdonsága és egyben nehézsége is volt, hogy a választópolgárok átjelentkezés esetén is csak az állandó lakcímük szerinti jelöltekre szavazhattak, ami nagy figyelmet igényelt a szavazólapok kezelésében.
Örömmel mondhatom el, hogy mind a négy választást sikeresen bonyolítottuk le, különösebb probléma, hiba nélkül, ami a kollégák fegyelmezett és áldozatos hozzáállásának volt köszönhető.

Mindemellett idén is lettek új feladatink, többek között a mezei őrszolgálat beindítása, irányítása, a mezőőri járulék kezelése, az ezzel kapcsolatos állami támogatás igénylése, elszámolása, illetőleg váratlan feladat elé állított bennünket két orvosi praxis megüresedése, melyek közül az egyiket teljes egészében át kellett vennünk.
2014. január 1-jével új alapokra helyeztük a korábbi CSASE társulást, Sülysáp Környéki Szociális Társulás néven, mellyel rengeteg adminisztrációs feladat adódott, hiszen úgy működik, mint egy önálló önkormányzat, amit szintén a Polgármesteri Hivatal kezel.
Csakúgy, mint a nemzetiségi választást követően megalakult Sülysápi Roma Nemzetiségi Önkormányzatot, amelyet szintén önálló önkormányzatként kellett felállítani a törzskönyvi bejegyzéstől kezdve a bankszámla- és pénztárnyitáson keresztül a testületi ülések megszervezéséig.

E két szervezet testületi üléseit ugyanúgy kell lebonyolítani, mint a Képviselő-testületét, költségvetését ugyanúgy kell elkészíteni, elfogadni és végrehajtani, testületi üléseikről ugyanúgy 15 napon belül meg kell küldeni a jegyzőkönyvet a Kormányhivatalhoz.

Nagy erőfeszítést igényelt továbbá a megújult piac rendezése, melynek során mintegy 240 árussal kellett felvenni a kapcsolatot rövid idő alatt és több körben. Rengeteg feszültséggel járt mindez, de végül minden konfliktust rendezni tudtunk.

A köztisztviselőket a Polgármesteri Hivatal hatósági és szolgáltató tevékenységén túl a 2014. évben egyéb kötelezettségek is terhelték: egyrészről – sok egyéb szakmához hasonlóan – nálunk is bevezették a pontgyűjtéses továbbképzési rendszert, ami sajnos mind a dolgozókra, mind pedig a Hivatalra nézve leginkább hátrányokkal jár. Ugyanis további kiesést jelent a munkaidőből (miközben a szabadságokat is alig bírjuk kiadni), ráadásul szinte alig van ingyenes képzés, tehát anyagilag is plusz forrásokat igényel, és ami a legfontosabb a negatívumok közül: megítélésem szerint a felkínált képzések jellegüknél és színvonaluknál fogva nem szolgálják a köztisztviselők munkakörükkel összefüggő fejlődését.

Emellett a Polgármesteri Hivatal aktívan és többrétűen részt vesz az ÁROP-3.A.2-2013-2013-0052 szervezetfejlesztési projekt lebonyolításában, ami szintén plusz terhelést jelentett ebben az évben.
A feladatokkal párhuzamosan – a belső ellenőrzésen túl – számtalan külső ellenőrzésen esett át az önkormányzat és intézményei. Ezek között voltak szakmai ellenőrzések a Kormányhivatal, illetve a Járási hivatal részéről, valamint több pénzügyi ellenőrzés a Magyar Államkincstár részéről. Szintén pozitív fejleményként mondhatom el, hogy ezek közül egy sem eredményezett elmarasztalást, az esetleges hibákat minden esetben korrigálni tudtuk.

A Polgármesteri Hivatal jelenleg 23 fővel (1 fő jegyző, 2 fő irodavezető, 18 fő ügyintéző és 2 fő hivatalsegéd) látja el a feladatait. 

A 2014. évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2014. évben – a decemberivel együtt – 10 munkaterv szerinti és 4 rendkívüli testületi ülést, valamint 1 közmeghallgatást tartott. A Képviselő-testület ez évben – november 30-ig – 149 határozatot hozott és 18 rendeletet alkotott. Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeltük a Sülysáp Környéki Szociális Társulás ügyeit is, valamint az újonnan megalakuló Sülysápi Roma Nemzetiségi Önkormányzatét, ami további 4 ülést jelentett az évben.

2014. március 1-től a 23/2012. (IV. 25.) KIM rendelet értelmében a testületi ülések, a bizottsági ülések, a társulási ülések jegyzőkönyveit, valamint a rendeleteket is kizárólag elektronikus formában, a Pest Megyei Kormányhivatal erre a célra kialakított elektronikus felületén, a Nemzeti Jogszabálytáron keresztül kell feltöltenünk. A feltöltés nem igényel informatikai előképzettséget, azonban a folyamat sok lépésből tevődik össze, és a központi rendszer sok esetben nagyon leterhelt, lassú, így a feladat aránytalanul sok időt vesz igénybe.

A testült és a bizottságok munkájának előkészítésén, titkársági feladatok ellátásán túl, az összes hirdetmény kezelése is a titkárságon történt egészen májusig. A termőföldek haszonbérletére és adás-vételére vonatkozó szabályozás megváltozása jelentősen megnövelte az ezzel kapcsolatos feladatokat, így ezek átkerültek a Hatósági Iroda feladatai közé. Még ezen felül is 81 hirdetményt függesztettünk ki, illetve láttunk el záradékkal az év folyamán.

A munkát nehezítette, hogy az év nagy részében egy fővel kellett a feladatokat ellátni. 

2. Pályázati eredmények
Elmondhatjuk, hogy Sülysáp számára a 2014. év is viszonylag sikeres volt a pályázatok szempontjából, annak ellenére, hogy ez már az EU-s költségvetési ciklus vége volt. Az uniós támogatású pályázatokon túl számos hazai pályázatunk is sikeres volt. A 2014-ben még futó pályázatainkat az alábbiakban foglaltuk össze.
A pályázati feladataink másik oldala az önkormányzat által kiírt pályázatok kezelése, amiről szintén olvashatnak az alábbiakban.

Európai Uniós forrásból megvalósult pályázatok
Az uniós forrásból finanszírozott projektek tekintetében az idei év legfontosabb feladata a korábbi nyertes pályázataink lebonyolítása volt. 

A tavalyi év során támogatott szervezetfejlesztési pályázatunk a projektzáráshoz közeledik. A projekt keretében sor került a megváltozott önkormányzati feladatokhoz igazodó szervezeti működési változások felmérésére, megtervezésére és megvalósítására. A pályázat másik kiemelt célja volt az önkormányzatok költségcsökkentésének, hatékonyságnövelésének módszertani és gyakorlati támogatása annak érdekében, hogy a megváltozott feladat-ellátási rendben és finanszírozási környezetben is ésszerűen és fenntarthatóan szervezett szolgáltatáskínálattal, kötelező és önként vállalt feladatokkal vegyenek részt. A pályázat lezárása és pénzügyi elszámolása folyamatban van. A 2013-as év során elnyert LEADER forrásból önkormányzatunk a szőlősnyaralói Kastélykertet újította meg. A kivitelezési munkálatok során a strandröplabda-pálya kiépítése és a meglévő füves futballpálya megújítása mellett sor került a meglévő zöldfelület növelésére is új fák ültetésével, illetve virágszigetek kialakításával.  A legfrissebb, most futó KMOP-4.7.1-13 „Elektronikus helyi közigazgatási infrastruktúra fejlesztése” című pályázatunk keretében az önkormányzat az állami ASP szolgáltatások igénybevételéhez szükséges helyi előfeltételek kialakítására, azaz a csatlakozásához szükséges eszköz- és szoftver-beszerzésekhez, valamint a kapcsolódó szolgáltatás-fejlesztések támogatásához nyert vissza nem térítendő támogatást. Az év végéig pályázathoz kapcsolódó eszközbeszerzések lebonyolítására kerül sor. 

	
	Pályázat tárgya
	Elnyert összeg

	1. 
	Sülysáp Város intézményrendszerének szervezetfejlesztése
	21.900.000 Ft (100%-os intenzitás)

	2. 
	A sülysápi Kastélykert megújítása (LEADER pályázat)
	3.715.335 Ft

	3. 
	Elektronikus helyi közigazgatási struktúra fejlesztése (ASP csatlakozási projekt konzorciumi keretek között Kóka Község Önkormányzatával)
	22.153.370 Ft, ebből a Sülysápra jutó támogatás 11.791.900 Ft


Hazai támogatásból megvalósult pályázatok
Az idei év során fejeződtek be a Templom utcai partfal megerősítésére elnyert vis maior pályázatunk építési munkálatai. A projekt összköltsége 86,5 millió forint volt. A Belügyminisztériumtól kapott 77.850.000 forintot az önkormányzat 8.650.000 forinttal egészítette ki, így épülhetett meg 107 méter hosszan a vasbeton támfal, amelynek segítségével nemcsak a dombon lévő közművek és műemlékek, hanem a partfal lábánál fekvő óvoda és Helytörténeti Gyűjtemény épülete is nagyobb biztonságba került.

A Sőtér-kastély veszély-elhárítási és állagmegóvási munkálataira 2013-ban 5.000.000 Ft támogatást kaptunk. A projekt kivitelezése jelenleg is tart, a zárás jövő év februárjára várható.

Belügyminisztériumi forrásból idén a Kápolna utcai partfal megerősítési munkálatai is elkezdődhettek. Az elnyert 76,5 millió forintos támogatásból a rossz állapotú és omladozó domboldalt erősítik meg, és teszik ezáltal biztonságossá mind az utat, mind a benne haladó közműveket. Az építési előkészületek már tartanak, a munkálatok befejezése jövőre lesz esedékes.

Az év második felében a Közép-és Kelet-európai Történelem és Társadalom Kutatásáért Közalapítvány támogatásával és önkormányzati önerőből készült el a „Sülysáp az első világháború viharában” c. tudományos, helytörténeti könyv, amelyet a Wass Albert Művelődési Központ és Könyvtár nyertes pályázata keretében megvalósított, az I. világháború Tápió-vidéki centenáriumi eseményeinek, kutatási eredményeinek összefoglaló programja keretében mutattunk be. 

Az idei év legemlékezetesebb és a lakosok által legjobban várt projektje a piactér elkészülte volt. A Vidékfejlesztési Minisztérium majd 60 milliós támogatásából és az önkormányzati 54 milliós önerőből megvalósult fejlesztés során az egész tér díszkő burkolatot kapott, megépült a piacfelügyelői irodának és a mosdóknak helyt adó kiszolgáló épület, illetve kialakításra került egy új közúti lehajtó is. 

	
	Pályázat tárgya
	Elnyert összeg

	1. 
	Vis maior pályázat (Templom utcai partfal stabilizációja)
	77.850.000 Ft (90%-os intenzitás, önerő 8.650.000 Ft)

	2. 
	NKA - Sőtér-kastély veszély-elhárítási és állagmegóvási munkái
	5.000.000 Ft

	3. 
	Vis maior pályázat (Kápolna utcai partfal stabilizációja)
	76.500.000 Ft

	4. 
	„Sülysáp az első világháború viharában” c. tudományos mű kiadása
	300.000 Ft

(269.625 Ft önerő)    

	5. 
	Termelői piac kialakítása
	58.696.654 Ft

(54.000.000 Ft önerő)


Függőben levő pályázat
Az EGT Finanszírozási Mechanizmusok 2009-2014 - Vidéki kulturális és természeti örökség megőrzése c. intézkedés keretében pályáztunk a Wass Albert Művelődési Központ és Könyvtár korszerűsítésére és funkcionális megújítására 137 milliós támogatást igényelve, amelyet az Önkormányzat több mint 7 millió forint önerővel egészítene ki. A 2014. májusi benyújtás óta a közreműködő szervezettől nem kaptunk értesítést pályázatunk elbírálásával kapcsolatban. 

Az önkormányzat által meghirdetett pályázatok
A helyi önszerveződő közösségek önkormányzati támogatására kiírt pályázatunkra mind a támogatási igények összege, mind az erre a célra elkülönített keret összege emelkedést mutat az előző évhez képest.  16 pályázó között szervezeti céljaik megvalósításához 11.500.000 Ft-os keret került elosztásra vissza nem térítendő támogatás formájában. Az Összefogás Sülysápért Egyesület további 6.613.750 Ft visszatérítendő pályázati támogatásban részesült pályázati önerejének biztosítása céljából. 

Az elszámolások benyújtásának határideje 2015. január 31.

Idei évben is kiírásra került a Bursa Hungarica felsőoktatási ösztöndíj pályázat, melyhez Önkormányzatunk is csatlakozott. A támogatásra rendelkezésre álló keretösszeg 90.000 Ft/hó 10 hónapra, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 14 db ”A” típusú és 1 db ”B” típusú (összesen: 15 db) ösztöndíj pályázat érkezett. Jelenleg a pályázatok elbírálása zajlik.

	
	Pályázat tárgya
	Kezelt támogatási keret

	1. 
	Önszerveződő közösségek támogatása


	11.600.000 Ft vissza nem térítendő, 6.600.000 Ft visszatérítendő

	2. 
	Bursa Hungarica felsőoktatási önkormányzati ösztöndíjpályázat
	900.000 Ft


3. Beruházási feladatok

Az önkormányzati beruházási feladatok a 2014. évben is jelentős szeletét képezték a Polgármesteri Hivatal munkájának. Ezek legfőbb területei a következők:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül a legfontosabbakat említjük meg:

· csatornázási ügyek, egyeztetések, csatornázás során felmerült problémák orvosolása, a szennyvízátemelők helyének kialakításával kapcsolatos telekalakítási eljárások lefolytatása

· P+R parkolók fenntartási, üzemeltetési ügyei, éves beszámoló készítése,

· folyékony hulladéklerakó üzemeltetési jelentései, éves beszámoló készítése,

· szennyvíztisztító telekalakítási erdőkivonási ügyei (telekalakítás, 5000 m2 –es erdő kivonási engedélye, ill. egy 400 m2 erdő út céljára való kivonási engedélyeztetése),

· műfüves futballpálya főkarbantartási feladatainak intézése,

· termelői piac engedélyeztetése,

· termelői piac műszaki ellenőrzése,

· a sápi templomnál épülő partfal engedélyezési ügye

· Sőtér-kastély állagmegóvási munkálatainak engedélyeztetése, műszaki ellenőrzése

· kastélykert megújításának műszaki ellenőrzése

· csatornázás utáni úthelyreállítások egyeztetése

· gyalogos átkelők engedélyeztetése.

Az idei évben a csatornázási munkálatok a település közel összes útján elkészültek. A kivitelezés alatti útzárak kátyúk, süllyedések miatt valamint a lakosok bejáróiban, ill. járdáikban bekövetkezett károk miatt több száz bejelentés és panasz érkezett hivatalunkba. A legtöbb panaszt a Duna Aszfalt Kft. építési vezetőjével közösen megtekintett a hivatal munkatársa, és egyeztetésre kerültek az elvégzendő feladatok, melyeket közel 100%-ban a vállalkozó helyreállított. Az év végén megkezdődtek a csatorna házi bekötések is, mely kapcsán csak az elmúlt hónapban közel 100 lakos kérte segítségünket a csatornabekötés igénylésében, a házi bekötés díjmentes igényléséhez, ill. a bekötés kapcsán felmerült műszaki problémák megoldásában.

A termelői piac kialakítására pályázatot nyertünk, mely engedélyezési eljárása igen hosszadalmas volt, mivel a járási hivatalokon keresztül több lépcsőben érkezik meg az engedély kérelem a ceglédi építéshatóságra. Az engedélyeztetés elhúzódása miatt veszélybe került a projekt megvalósíthatósága, de végül sikerült a pályázati határidőt meghosszabbítatni, és a közbeszerzést lefolytatni. A piac kivitelezése során is számos probléma és kérdés merült fel, köztük a térkő alapjának a teherbírása, ill. a térkőről való vízelvezetéssel kapcsolatban, utólagos kandeláberek kiépítése kapcsán. A korábban burkolatlan piac helyén közel 8500 m2 nagyságú térkövezett burkolat készült növény és virágszigetekkel, valamint egy 60 m2-es kiszolgáló épülettel.

A Sőtér-kastély veszély-elhárítási munkálataira is pályázatot nyertünk, mely összegből a műemléki épületre készített szakértői véleményben foglaltak szűkösen, alig voltak megvalósíthatóak. A kastély alsó szintjének födémje került tehermentesítésre, ill. megerősítésre valamint az alsó szint teljes tetőszerkezete ki lett cserélve fel lett újítva. Az Érdi Járási Hivatal Örökségvédelmi Osztályával történt egyeztetések, alapján a műszaki átvétel a decemberi hónapban várható.

Útjainkkal, járdáinkkal kapcsolatos bejelentések általában telefonon érkeznek, melyek sajnos döntő többségében jogosak. Az idei évben még több bejelentés érkezett vízelvezetéssel kapcsolatban, mint tavalyi évben, melynek oka, hogy településünkön nagyon kevés a szikkasztó és vízelvezető árok.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

A játszótereinkhez elkészítettük egy leltárt, egy fényképes adatbázist, mely alapján ajánlatokat kértünk a játszótereink felülvizsgálatára, szabványosítására. 

Kiemelt feladat az elmúlt időszak egyre szigorodó szabályozására és ellenőrzésére tekintettel az intézményeink rendszeres tűzvédelmi, érintésvédelmi, villámvédelmi felülvizsgálata, az ezzel kapcsolatos jegyzőkönyvek érvényességének fenntartása, tűzoltó készülékeink naprakész nyilvántartásának vezetését. 

Emellett a környezetvédelmi felügyelőség szigorúan megköveteli talajvízfigyelő kútjaink vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

4. Vagyongazdálkodás

A vagyongazdálkodás területén a bérlakások bérleti díjainak beszedése ügyében 2 esetben fizetési megállapodások kötése történt. A tavalyi évben 1 esetben a bírósági eljárás a 2013-as évből áthúzódott az idei évre, amely jelenleg még folyamatban van. 

Az önkormányzat ingatlanvagyon-kataszter vezetése kapcsán a tulajdonjoggal, valamint tulajdonjog rendezéssel összefüggő változások vezetése miatt több esetben szükség volt az ingatlan-nyilvántartás Földhivatalnál történő egyeztetésére, és az eltérések kiszűrésére.

A Földhivatal felé az idei évben bevezetett földhasználat nyilvántartásával összefüggő adatszolgáltatást teljesítettük, ami része volt a Földhivatal Takarnet földhasználati nyilvántartás szolgáltatás kialakításának.

5. Piac kialakítása

2014-ben megtörtént a piac felújítása, amely több új kihívást jelentett az önkormányzat számára.

A piaci helyigények felmérésére az árulni kívánó őstermelők és vállalkozók számára piaci igénybejelentő lap került kiadásra. A piacra történő árusításra a mai napig 238 kérelem érkezett vissza, az érdeklődés folyamatos. Az igények nagy száma miatt a telefonos és a személyes ügyfélforgalom jelentősen megnőtt az év utolsó 6 hónapjában.

A piaci helyek kiosztása után személyes megbeszélés biztosítása-lehetősége mellett az árusok helyet kaptak.

Miután a piacon 1009 folyóméter árusításra alkalmas hely található, annak optimális-gazdaságos működése érdekében az árusok elhelyezése egy számítógépes program segítségével valósult meg, ahol az adatok, a változások, a pénzügyi kötelezettségek karbantarthatóak. 

Sokan idényszerűen jönnek a piacra árulni, mely jelentős ügyfélforgalmat és adminisztrációt generál. Ez elmúlt hat hónap munkájának köszönhetően a piac zökkenőmentesen és gazdaságosan üzemel. 

6. Polgári védelem

Az adatszolgáltatás folyamatos a Cegléd Katasztrófavédelmi Kirendeltséggel. A 2013.évben megtörtént a polgári védelmi szervezetek alapképzése. A 2014. év IV. negyedévében a települési polgári védelmi szervezetek, települési parancsnokság egységbe beosztott állományának és az infokommunikációs egységbe beosztott állományának szakkiképzését ütemeztük.

A települési polgári védelmi szervezetek teljes állománya tekintetében folyamatosan történik a beosztott személyek adataiban történt változások átvezetése. Az említetteken túl a téli időjárásra való polgári védelmi felkészülésen is részt vettünk. 

7. Tüdőszűrés

A településen a 2014-es évben március 24-től április 8-ig tartott a tüdőszűrés. A tüdőszűrésen résztvevő adminisztratív személyzet beválogatása, koordinálása, továbbá a közterületeken kihelyezendő plakátok elhelyezése a hivatal feladata volt. A tüdőszűrésen 1.534 fő jelent meg.

A tüdőszűrés Pest megye területén a Pest megyei ÁNTSZ vezetője által hozott határozat alapján nem kötelező, ezért külön értesítést a lakosság nem kapott.

8. Humánerőforrás-gazdálkodás
A személyzeti és munkaügyi feladatokat 1 fő köztisztviselő végzi, aki munkaköre mellett két, az anyakönyvvezetői és az iratkezelési ügyintézői munkakörök helyettesítését is végzi.

A Polgármesteri Hivatal által kezelt munkakörök:
- Polgármesteri Hivatal köztisztviselőihez (27 fő – 2 fő tartósan távollévő)

- Az Önkormányzat által fenntartott egyéb intézmények

· Védőnői szolgálat (3 fő)

· Mezei őrszolgálat (2 fő)

· Gondozási Központ (3 fő)

· Wass Albert Művelődési Központ (4 fő)

· Központi Konyha (12 fő)

· Gólyahír Bölcsőde (15 fő)

· Családsegítő és Gyermekjóléti Szolgálat (28 fő – 6 fő tartósan távollévő)

· TÁVÜSZ Kft. (30 fő)

közalkalmazottaihoz és munkavállalóihoz (összesen: 136 fő) kapcsolódó személyzeti és munkaügyi feladatok ellátása, személyi anyagok kezelése.
Emellett jelentős többletfeladat immár több éve a közfoglalkoztatásban résztvevőkhöz kapcsolódó személyzeti és munkaügyi feladatok ellátása. 2014. évben a közfoglalkoztatás keretében létesített és megszüntetett jogviszonyok száma 226 volt. Közfoglalkoztatási időtartamok:

2013.11.01 – 2014.04.30
22 fő

2013.12.01 – 2014.02.28
16 fő

2014.03.10 – 2014.04.30
40 fő

2014.05.12 – 2014.09.30
18 fő

2014.06.05 – 2014.07.31
19 fő

2014.07.10 – 2014.08.31
15 fő

2014.08.11 – 2014.10.31
40 fő

2014.10.01 – 2014.11.30
5 fő

2014.11.01 – 2014.11.30
20 fő

2014.12.01 – 2014.02.28
    20 fő
Rendszeresen jelentkező határidőhöz kötött feladatok:

· Év eleji statisztikai feladatok (bér és létszám kimutatások)

· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítése
· Szabadságolási ütemterv készítése (köztisztviselők)
· Nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás))

· Távollétjelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)
· Változó bérek jelentése (helyettesítés)

· Munkavédelem (dolgozók oktatása, orvosi alkalmassági vizsgálata)

2014. évi álláspályázatok:

· Polgármesteri Hivatal, pályázati ügyintéző

· Polgármesteri Hivatal, szociális ügyintéző

· Polgármesteri Hivatal, pénzügyi ügyintéző-pénztáros

· Polgármesteri Hivatal, adóügyi ügyintéző

· Sülysáp Város Önkormányzata, védőnő
· Sülysáp Város Önkormányzata, piacfelügyelő

· Sülysáp Környéki Szociális Szolgáltató, szociális gondozó, koordinátor

· Wass Albert Művelődési Központ és könyvtár, igazgató
· Központi Konyha, konyhavezető
· Házi gyermekorvos

Az idei évben 2 fő köztisztviselő és 2 fő közalkalmazott kérte nyugdíjazását. Az ezzel kapcsolatos előkészítő feladatok szolgálati idő megállapítás majd ezt követően a nyugdíjazási kérelem előkészítése valamint a jogviszonyok megszüntetése.

A munkaügyi és személyzeti munkában 2014-ban jelentkező plusz feladatok:
A Közszolgálati tisztviselőkről szóló törvény és végrehajtási rendeletei kapcsán felmerülő feladatok: Az új továbbképzési rendszer 2014. január 1-től került bevezetésre. A közszolgálati tisztviselőknek négy éves továbbképzési időszak alatt kell teljesíteniük a jogszabályban meghatározott pontszámot. Ennek kapcsán el kellett készíteni a köztisztviselők továbbképzési valamint a Polgármesteri Hivatal éves továbbképzési tervét. 
Az intézményi átszervezések kapcsán felmerülő feladatok: 2014. január 1-től a Sülysáp Környéki Szociális Szolgáltató átvette a házi segítségnyújtási feladatok ellátását a Kistérségi Társulástól. A feladat ellátására átvett személyek száma 8 fő szociális gondozó.
Szociális ágazati pótlék bevezetése kapcsán felmerülő többletfeladatok: 2014. január 1-től a szociális ágazatban bevezetésre került a szociális ágazati pótlék. A szociális ágazati pótlékot negyedévente intézményenként előre kell igényelni és a következő negyedévben kell igényelni a kifizetett ágazati pótlék összegét és annak közterheit. Magát az igénylést az Adó- és Pénzügyiroda Iroda végzi, de az igényléshez szükséges adatokat a humánerőforrás ügyintéző szolgáltatja.
Közfoglalkoztatással kapcsolatos többletfeladatok: A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzéssel járó ellátási jogosultságot. A közfoglalkoztatásba bevont személyek száma a tavalyi 166 fős létszámhoz viszonyítva 226 főre emelkedett. Volt olyan időszak, az egyes foglalkoztatási szerződéses időtartamok átfedése miatt, hogy 70 fő közfoglalkoztatott dolgozott az önkormányzat intézményeiben, elsősorban a TÁVÜSZ Kft.-nél. 
2014. december 1-től indul a téli átmeneti közfoglalkoztatási képzés, melyben 11 fő vesz részt. A képzés során megszerezhető képzettségek: betanított konyhai kisegítő, házi betegápoló, település-karbantartó és (C) kategóriás gépjárművezető. 
A közfoglalkoztatottak létszámának emelkedésével ebben az évben sokkal több adminisztrációs feladat is keletkezett (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 
Diákmunka bevezetése: új foglalkoztatási formaként jelentkezett a diákmunka, mely a közfoglalkozatáshoz hasonlóan a Munkaügyi Központon keresztül bonyolódott és 9 fő diák nyári munkavégzését biztosította 2 hónapra. 2014-ben július hónapban 7 fő, augusztus hónapban pedig 14 fő diák nyári munkavégzését szervezte meg az önkormányzat.
A megváltozott munkaképességű emberek rehabilitációjának és foglalkoztatásának elősegítése TÁMOP program keretében 2014.05.05-től 2014.11.30-ig 3 fő foglalkoztatására került sor.
9. Iratkezelés

Az összes iktatott ügyirat 2014. december 5-ig 18873 db volt, 9509 főszámon és 9364 alszámon, ami – dacára a járáshoz átkerült feladatoknak – hasonló mennyiséget jelent, mint az előző években. Ez jól mutatja, hogy az elvont feladatok helyett újak érkeztek. Ezek alapján a hivatal ügyiratszáma (csak a főszám) idén is 10.000 körül várható, ami ügyintézőnként átlagosan kb. 500 db/év ügyet jelent. 

A jelentős irattárazási lemaradás csökkent az előző évihez képest, amelyhez nagyban hozzájárult a nyáron dolgozó diákok, valamint a közfoglalkoztatottak segítsége is.

III. HATÓSÁGI IRODA
1. Birtokvédelem

A 2013-as évben a birtokvédelmi ügyek száma 13 db volt, melyhez képest a 2014. évben eddig 15 db birtokvédelmi kérelmet nyújtottak be.

A lefolytatott eljárások során 1 db kérelemnek helyt adó, 2 db elutasító, 1 esetben pedig egyezséget jóváhagyó határozat született. 6 esetben az eljárás megszüntetésre került, amely közül 3 ügyben a felek rendezték a közöttük levő nézeteltérést és e miatt a feljelentést visszavonták, 3 ügyben pedig a bejelentő nem tett eleget a hiánypótlási kötelezettségnek. Az ügy jellege miatt 3 esetben a kizárásunkat kértük, 2 ügy pedig jelenleg is folyamatban van.

Jelentősen megnőtt azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. Ezek túlnyomó többsége a szomszédjogokkal kapcsolatosan érdeklődik. Az érdeklődők egyre nagyobb hányada ódzkodik attól, hogy bármilyen bejelentést, feljelentést, eljárást kezdeményezzen – adott esetben a szomszédja ellen - hatóságunknál vagy bármely más hatóságnál.
2. Állattartás
Az állattartási ügyek száma is nőtt, mert míg 2013-ban 5 esetben kezdeményezték eljárás megindítását hatóságunknál, addig ez a szám 2014-ben 12-re növekedett. Ezek közül 1 ügyben került sor az eljárás megszüntetésére, 3 ügyben pedig kötelezést alkalmaztunk. 5 esetben került sor az ügy áttételére, 2 esetben pedig a bejelentés megalapozatlanságáról győződtünk meg. 1 esetben elszállíttattunk ebeket az ingatlanról. A méhtartást 14 személy jelentette be településünkön. A méhek megbetegedésével kapcsolatosan elrendelt méhegészségügyi zárlat miatt a meglévő méhészeteket a méhegészségügyi felelőssel közösen ellenőriztük és megállapítottuk, hogy azok tartása a jogszabályi előírásoknak megfelel. A betegség miatt településünkön 1 esetben került sor a fertőző méhállomány megsemmisítésére, e méhész a településünkön a méhtartást véglegesen megszüntette.

8 esetben került sor nagyállattartók ellenőrzésére, melynek során jogszabálysértés nem került megállapításra.

A fenti eseteken túl több esetben intézkedtünk állati tetemek vagy kóbor kutyák elszállításáról. 

3. Szabályszegések

Szabályszegésekkel ún. közösségellenes, újabban a közösségi együttélés alapvető szabályait megsértő magatartásokkal kapcsolatosan a 2013-évi 24 db eljáráshoz képest 2014-ben csak 1 esetben indult eljárás. Míg tavaly az eljárások túlnyomó többségét a gyomirtási kötelezettség megszegése adta, addig bejelentések, feljelentések az idei évben nem érkeztek a hatóságunkhoz. 

4. Talált tárgy

A településen sokszor a szabadban vagy a Tesco áruházban elhagyott személyes tárgyakat a hivatalunkhoz hozzák be. A 2013-as évről 15 olyan ügy húzódott át 2014-re, amelyek érdemileg az idén lettek megoldva. Ehhez kapcsolódóan 2014-ben további 8 esetben adtak le hivatalunkban talált tárgyakat. Amennyiben a megtalált tárgy tulajdonosának kiléte megállapítható, úgy nevezett személy felkutatása után a talált tárgyakat a részére átadjuk, amennyiben nem állapítható meg a tulajdonos kiléte, úgy a talált tárgy további sorsáról intézkedünk.

5. Termőföld adásvétel, haszonbérlet kifüggesztése
2014. március 1-ét követően szigorodtak a termőföldek eladásának és haszonbérletének szabályai. Ezt a feladatot 2014. május 20-tól a Hatósági Irodavezető látja el, akihez azóta összesen 27 db szerződés került benyújtásra (22 db adásvételi, 5 db haszonbérleti) kihirdetés céljából. A kihirdetési eljárás jelentős plusz feladatokat és adminisztrációt határoz meg a jegyző részére, hiszen az eddigi technikai jellegű funkciók mellett immár jogi felelőssége is van hatóságunknak.
6. Szociális igazgatás

2014. évben a szociális területen alszámmal és főszámmal együtt összesen 3567 db irat került iktatásra, ami nagyjából megegyezik a 2013. év adataival. A részletes kimutatást az alábbi táblázat tartalmazza, ami jól mutatja azt is, hogy mely területeken milyen arányú az ellátás igénybevétele:  
	
	Főszám
	Alszám

	Önkormányzati segély
	438
	456

	Lakásfenntartási támogatás 
	277
	358

	Aktívkorúak ellátása
	192
	724

	Rendszeres gyermekvédelmi kedvezmény
	182
	407

	Méltányos közgyógyellátás
	49
	190

	Környezettanulmány más hatóságok megkeresésére
	20
	25

	Óvodáztatási támogatás
	12
	30

	Közérdekű munkavégzés 
	11
	10

	Adatkérés, hatósági bizonyítvány
	10
	10

	Köztemetés 
	7
	7

	Temetési kölcsön
	7
	12

	Ingó és ingatlan vagyonleltár
	5
	5

	Adatszolgáltatás, statisztika
	4
	6

	Vagyoni ügy
	2
	3

	Diákmunka 
	1
	16

	Ideiglenes hatályú elhelyezési ügyek
	1
	2

	Közfoglalkoztatás 
	1
	85

	Tankötelezettség
	1
	1

	Összesen:
	1220
	2347


Az önkormányzati segélybe beletartozik az átmeneti segély és a temetési segély. A hatáskört a Képviselő-testület 2014 januárjában átruházta a Polgármesterre, aki különösen indokolt esetben azonnal kifizethető segélyben részesítheti a rászorultat. 

Az átmeneti szociális segélyt igénylők száma az előző évhez képest több mint a duplájára emelkedett, számuk 135-ről 290 főre emelkedett. Temetési segélyt 2014-ben 22 fő kapott, ez 35 %-kal kevesebb, mint a tavalyi évben (34 fő). 

A méltányossági közgyógyellátásra való jogosultságról a polgármester dönt. 2014. évben 49 fő részére állapította meg a jogosultságot méltányosságból, ez 20%-kal kevesebb, mint a tavalyi évben (59 fő) 

2014. évben 277 család részesült lakásfenntartási támogatásban, 8%-kal kevesebb, mint a tavalyi évben (301 fő).

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 10%-ának igazoltunk.

Köztemetés 2014-ben 7 alkalommal történt, ami a tavalyi 5-höz képest 40 %-os növekedést mutat.

A közérdekű munkára kötelezettek száma a 2013-as 9 főről 2014-re 11 főre emelkedett, ami 20 %-os növekedés.

A közfoglalkoztatás nem csak a munkaügyi, hanem a szociális feladatok között is megjelenik, hiszen szorosan kapcsolódik a foglalkoztatást helyettesítő támogatáshoz is, illetőleg alapjaiban véve is egy szociális jellegű kérdés. 2014-ben 226 főt vontunk be a közfoglalkoztatásba, a tavalyi létszámhoz képest 60 fővel többet. A nagyobb számú közfoglalkoztatottakkal egyenes arányban, ebben az évben sokkal több adminisztrációs feladat is keletkezett, mert idén 10 alkalommal indult közfoglalkoztatás a településen. 

A munkához kapcsolódó adminisztrációs feladatok: közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése. 

Az idei évben is volt diákmunka a Munkaügyi Központon keresztül az önkormányzatnál. 2013-ban 9 fő diákmunkásunk volt. 2014-ben júliusban 7 fő, augusztusban 14 fő, így összesen 21 fő volt a diákmunkások száma, amely a tavalyi létszámhoz képest több mint a duplája.  Ehhez szintén sok adminisztratív teendő tartozott (kérelem, munkaerőigény, elszámolás, stb.). A fiatalok jelentős segítségére voltak az intézményeinknek.

Amíg 2013. évben 25 gyermek esetében vált szükségessé a hátrányos vagy halmozottan hátrányos helyzet megállapítása, addig 2014. év novemberéig 90 esetben került sor hátrányos vagy halmozottan hátrányos helyzet megállapítására, ez az előző évhez képest 360 %-os növekedést jelent. Az eljárást a szülő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az un. KIR rendszerébe és a Kormányhivatal felé egy évben két alkalommal szintén rögzíteni kell a létszámot.  
A rendszeres gyermekvédelmi támogatást igénylők száma az előző évekhez képest megközelítően azonos. 

Az aktív korúak ellátásának számában jelentős változás a 2013. évhez képest szintén nem történt, összességében 916 db irat keletkezett, az előző évi 955 db irattal szemben. Nagy számban foglalkoztatottak az aktívkorú ellátottak: év közbeni és téli közmunka, keresetpótló képzések stb. Ez minden esetben határozathozatallal, szüneteltetéssel, megszüntetéssel, felülvizsgálati eljárással zárul.   

A rendszeres szociális segélyben és egészségkárosodottak rendszeres szociális segélyében részesülők száma a 2014. évben 9 fő, ami a 2013. évi 6 főhöz képest emelkedést mutat.

Gyámhatósági ügyben 2014. évben fellebbezést nem nyújtottak be. Rendszeres szociális segély tárgyában, egy ügyben, két fellebbezés érkezett, a Kormányhivatal első alkalommal új eljárásra kötelezett, második alkalommal döntésünket helybenhagyta.

2014-ben a szociális terület legjelentősebb többletfeladatai az ún. PTR rendszer (Pénzbeli és Természetbeni ellátások Rendszere) bevezetésével keletkeztek. Ez egy olyan országos elektronikus nyilvántartási rendszer, ahová – a határozathozatalon, és a döntés pénzügyi végig vitelén túl – az LFT, KÖZGYÓGY, RGYK, FHT, RSZS, jogosultságokat fel kell vezetni. Csak ennek a rendszernek a használatával, ún. elbírálási azonosító számmal lehet kiadni határozatokat, ami jelentősen megnöveli az adminisztrációt.

Az aktív korúak ellátásának FOKA nyilvántartása, valamint a JELENT programmal történő OEP jogosultságok kezelése is a feladataink közé tartozik.

7. Közterület-felügyelet
	intézkedések
	figyelmeztetés
	Helyszín bírság
	felszólítás
	ellenőrzés

	KRESZ
	10
	
	2
	Folyamatos

	Közterület használat
	7
	
	8
	Folyamatos

	Szennyvíz
	2
	1 (5E)
	
	Folyamatos

	Birtok védelem
	
	
	
	

	Építésügy
	
	
	
	2

	Gyám, szoc.
	
	
	
	67

	Lakossági bejelentés
	
	
	3
	56

	Hatósági közreműködés
	
	
	
	2

	Ebtartás, veszélyeztetés kutyával
	3
	
	elszállítás
	12

	Állattartás
	
	
	
	Bejelentés 

	Gazos területek
	21
	
	36
	76

	Út ügy
	1
	
	
	Folyamatos

	Köztisztaság
	12
	
	36
	Folyamatos

	Média törvény
	
	
	
	Időszakos

	Vásári, piaci szabályok
	
	
	
	

	Tűzgyújtás
	5
	1 (5E)
	
	Folyamatos

	Erdővédelem
	
	
	
	Folyamatos

	Piac, díjbeszedés
	
	
	
	Folyamatos

2014.07.hó-ig

	Ügyiratok
	13
	
	72
	

	Összesen
	61
	2 (10E)
	85
	  


Összesítve a fenti adatokból elmondható, hogy közbiztonság területén javulást mutatnak az intézkedési számok. A legnagyobb mértékű javulás a köztisztasági szabályok betartásán belül a tűzgyújtás (2013-ban 24 esetben, 2014-ben mindössze 6 esetben vált szükségessé intézkedés), és a folyékony hulladékkal kapcsolatos területen tapasztalható, ahol csökkent a jogszabálysértések száma (2013-ban 8 esetben, 2014-ben 4 esetben vált szükségessé intézkedés). Nőtt a hajlandóság a területek gyommentesítésének elvégzése terén. Kevesebb belterületi részen volt szükség intézkedésre parlagfűvel fertőzött területek esetében Az első 6 hónapban az előző évi arányos intézkedést igénylő esetek száma a 2013-as 88 esetszámról 56-ra csökkent.

A 2014-es évben a helyszíni bírságok kiszabása csökkent. A jogszabályi változások miatt megnövekedett a kóbor ebek száma a közterületeken. Elszállításuk számát tekintve a bejárások során megduplázódott az előző évihez viszonyítva. 2013-ban a közös bejárások során 5 esetben történt állatbefogás, míg 2014-ben az első hat hónapban 12 kutyát sikerült befogni. Természetesen az összes, településünkről elszállított ebek száma ettől a számtól eltér. A tulajdonosokkal szembeni intézkedések során a felszólítás elegendőnek bizonyult az ellenőrzött állattartási helyek jogszerűvé tételére.

Az előző évekhez képest nagymértékben csökkent a gazos ingatlanok száma, és jobb eredményt mutat a figyelmeztetés után rendezett területek aránya. A felszólítások is meghozták a tőlük elvárható eredményt, egyetlen esetben sem vált szükségessé feljelentés, vagy kényszerkaszálás elrendelése. Az év első felében 50%-al kevesebb esetben vált szükségessé a felszólítás (2013-ban 32 esetben, 2014-ben 21 esetben).

A köztisztasággal kapcsolatos esetek elsősorban abból adódnak, hogy az ingatlan tulajdonosa nem ott él életvitelszerűen. Ezért sok esetben az ingatlan előtti rész tisztántartását nem tekintik saját feladatuknak. 

A parlagfűvel kapcsolatos tendencia jelzi, hogy a lakosság ez irányban ható érzékenységét pozitív hozzáállás jellemzi. A lakosság több esetben jelzi a problémás területeket, melyek kb. 50%-án valóban fellelhető volt az allergén parlagfű. Ezen területek tulajdonosai az első félév szankciómentes időszakában a gyommentesítési kötelezettségüknek eleget tettek. 
8. Telepengedélyezés

A telepengedélyezési eljárások száma 2014-ben 30 darab volt ez 29 %-os csökkenés a 2013-évi 42 darabhoz képest, miután a hivatal a tavalyi évben kapta meg a telepengedélyezési hatáskört és az ezzel kapcsolatos összes ügyiratot, ami az engedélyek felülvizsgálatát jelentette. 2014-ben a telepengedélyezéssel kapcsolatos szokásos (Bejelentés köteles, telepengedély köteles ipari tevékenység, bejelentése, változása, megszűnése, hatósági nyilvántartás, telepek ellenőrzése) ügyeken kívül a 2014-es évben több esetben történt ipari tevékenységgel kapcsolatos lakossági bejelentés, melyek kivizsgálása során a megfelelő intézkedések megtörténtek.
9. Építésügyi Szolgáltató Pont – Építésügy

Sülysáp Építésügyi Szolgáltató Pont, és egyéb építésügyi feladatok tekintetében az ügyek száma az idei évben 79 darab volt ez 60 %-os csökkenés a tavalyi 195 darabhoz képest. Ennek oka, hogy a tavalyi évben adtuk át több évre visszamenőleg a be nem fejezett építkezésekhez kapcsolódó iratanyagokat. Az építésügyi pontot az ügyfelek egyrészről az engedélyek beadásával kapcsolatosan - mely ügyekben nem csak Sülysápról, hanem a környező településekről is hozzák az építésügyi beadványokat - másrészről információszolgáltatással kapcsolatosan keresik fel az építésügyi hatósági ügyintézésük elősegítése érdekében. 
A 2014-es évben már az e-építési napló alkalmazását kell alkalmazni az engedélyköteles építési tevékenységek kapcsán. Az ügyfelek az építésügyi tájékoztatás mellet, az e-napló használatával, készenlétbe helyezésével kapcsolatosan számtalanszor keresték fel a Szolgáltató Pontunkat. 

Szakhatósági állásfoglalások tekintetében az ügyiratok száma az idei évben 25 darab volt ez 7 %-os csökkenés a tavalyi 30 darabhoz képest. A kiadott szakhatósági állásfoglalások döntő többsége településrendezéssel, és környezet-természetvédelmi ügyekkel kapcsolatos.
Hatósági Bizonyítvány kiadása tekintetében az ügyek száma az idei évben 40 darab volt. Ez 29 %-os csökkenés a tavalyi 56 darabhoz képest. 2014-ben Számos esetben került sor a csatorna beruházás miatti tulajdoni lapon szereplő cím és természetbeni cím eltérések igazolására, valamint a 3,5 tonnát meghaladó gépjárművek okmányirodai átírásához szükséges hatósági bizonyítványok kiadására.

10. Környezetvédelmi ügyek
A környezetvédelmi ügyek száma az idei évben 18 darab volt ez 360 %-os növekedés a tavalyi 5 darabhoz képest. Ebben a kategóriában találhatóak a vízjogi engedélyek, szabálytalan hulladék elhelyezési és zajkibocsátási határérték megállapítása tárgyában szereplő ügytípusok. Sajnos egyre gyakoribbak a magánterületeken szabálytalanul lerakott-elhagyott hulladékok, melyeket közérdekű bejelentések kapcsán hatóságunk kivizsgál. Ezen ügyek közül egy esetben még a 2013-as évben a hulladék elszállítására kötelezett ügyfél fellebbezett, de döntésünket a másodfokon eljáró hatóság az idei évben jóváhagyta, és az ügy a hulladék elszállításával lezárult. 
11. Kereskedelmi tevékenység

Az ügyiratok aránya a múlt évhez képest jelentősen nem változott, mert 2013-ban 57 db 2014-ben 53 db ügy keletkezett. Amíg 2013 évben 18, addig 2014-ben már 20. új üzletre kértek működési engedélyt. Üzlet megszűnés 2013 évben 14 db volt 2014 évben eddig 16 db. Folyamatos az üzletek nyitva tartásával, termékkör bővítésével, illetve az egyéb adatokban történt változásokkal kapcsolatos bejelentés. 

A 2014. február 1-ig bejelentett mozgóbolt útján folytatott kereskedelmi tevékenységet, valamint üzleten kívüli kereskedelmet végző kereskedők nyilvántartásának adatait a székhely szerinti jegyző 2014. február 1-jéig átadja a kereskedelmi tevékenység helye szerinti jegyző részére. Ezeket a nyilvántartási adatokat 348 esetben az ország különböző pontjairól megkaptuk, illetve a hivatal is továbbította az általunk engedélyezett mozgóbolt útján folytatott kereskedelmi tevékenységre kiadott engedélyeket. A nyilvántartási adatok átvezetésre kerültek. 

20 esetben tartottunk hatósági ellenőrzést éves ütemterv alapján a nyilvántartásban szereplő üzleteknél és vendéglátóegységeknél. Az ellenőrzés során hiányosságokat, jogszabálysértést nem tapasztaltunk. 

12. Növényvédelem

Az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. 2014-ben 21 esetben küldtünk felhívást ingatlan gyommentesítésére, ez 2013-ban 14 db volt.

A növényekkel, fakivágással, ültetéssel, karbantartási munkálatokkal kapcsolatos kérelem 15 db érkezett. 

13. Közterület-használat
Közterület használati engedélyeket a 2013 évben 19 esetben, 2014 évben eddig 13 esetben kértek hatóságunktól. Ezek építőanyag, alkalmi árusítás, mozgó árusítás, mutatványos és vidámparki szolgáltatás, Nyárváró borzsongás, hagyományos Szüreti Vigasság, Lecsó Fesztiválra kiadott engedélyek voltak.

14. Adó- és értékbizonyítvány

2014-ben 131 db adó- és értékbizonyítvány került kiadásra. Az adó- és értékbizonyítvány külön jogszabályban meghatározott eljárás, amely a hagyatéki eljáráshoz, gyámhatósági ügyekhez, bírósági végrehajtói, illetve NAV végrehajtási ügyekhez adható ki kérelem alapján.

15. Anyakönyvi ügyek

2014. július 1-től bevezetésre került az elektronikus anyakönyvi nyilvántartási rendszer.  Az anyakönyvvezetők az új események adatait már ide rögzítik be. A papír alapú könyveket nem lehet tovább vezetni. A központi rendszer sok esetben nagyon lassú. A feladat sok időt vesz igénybe, mivel egy anyakönyvi esemény rögzítésénél nem csak magát az eseményt, de pl. haláleset anyakönyvezésénél - ha Sülysápon történ az elhunyt születési és házassági eseménye - a haláleset anyakönyvezése előtt fel kell vinni a papír alapú anyakönyvből az elhunyt és házastársa születési eseményét, valamint a házasságkötési eseményüket is. Így folyamatosan, visszamenőleg kerül feltöltésre a rendszer. Az a személy, akinek az anyakönyvi eseményei szerepelnek a nyilvántartásban az ország bármelyik anyakönyvi hivatalában kérheti anyakönyvi kivonatát, mely azonnal kiadható.

Helyben születés 2014-ben a településünkön nem volt. 25 pár kötött házasságot a településen, ebből 23 pár volt az, akinek első házasságkötése történt. December hónapra még 1 pár jelezte házasságkötési szándékát.

A házasságkötések száma folyamatosan nő mivel a 2012-ben mindössze 13 pár, 2013-ban 23 pár kötött házasságot.  A 2015-öv évre már 2 pár hivatalosan bejelentette házasságkötési szándékát és többen érdeklődtek a törvényi feltételekről. 

A bíróságtól 16 pár válásáról érkezett értesítés, ez több mint duplája a 2013. évben érkezett 7 értesítésnek.

A helyben anyakönyvezett halálesetek száma 116 fő, ebből 45 fő volt a helyi lakos. Előző évben anyakönyvezett halálesetek száma: 110 fő. Az azonnali anyakönyvezést nehezíti, hogy a haláleset anyakönyvezése előtt a születés illetve a házasságkötés helyével egyeztetni kell a rendszerbe bejegyzésre kerülő adatokat, mivel az ügyfelek legtöbb esetben nem hozzák a szükséges iratokat.

Házassági névviselési forma megváltoztatását 15 fő kérte, az előző évi kérelem 13 fő volt.  Legtöbbjük válás után kérte vissza születési nevét, de előfordult a házasság fennállása alatti névviselési forma módosítása is. Születési családi vagy utónév változtatást a 2013-as évben és a 2014-es évben is 1 fő kért, melynek elbírálása a Közigazgatási és Igazságügyi Minisztérium Anyakönyvi Osztályán történt.

Születési, házassági, halotti anyakönyvi kivonat kiállítási (családi állapot igazolásához, nyugdíj ügyben, személyazonosító igazolvány ügyben, gondnokolt halála esetén) kérelem a 2013-évi 120 esetről 2014-ben 93 kérelemre csökkent. A kivonatokat július 1-től nem csak az esemény helye szerinti anyakönyvvezető tudja kiadni, hanem bármelyik anyakönyvvezető.  Ha a kért anyakönyvi esemény még nem szerepel az elektronikus anyakönyvi rendszerben, általában két héten belül ki tudjuk adni az új kivonatot, így az ügyfélnek nem kell levelezgetnie, elutaznia az esemény helye szerinti hivatalba. 

Hazai anyakönyvezést a külföldön történt anyakönyvi eseményekről (születés, házasságkötés) 2 fő kért. Az elektronikus anyakönyvezés bevezetésével a felvitt adatokat a Hazai Anyakönyvi Osztály azonnal látja, így az esemény anyakönyvezése is előbb megtörténik.

Ez évben 7 fő tett állampolgársági esküt a Polgármester Úr előtt, ebből 5 fő volt Sülysápi lakos.  2013-ban az esküt tettek száma 9 fő volt. 

A házasságon kívül született gyermekek családi jogállásának rendezését 2014-ben 31 esetben kérték, ez 2013-ban 29 fő volt.   

16. Népesség-nyilvántartási ügyek
Népesség-nyilvántartási ügyekben lakcímváltozást az előző évben 430 fő esetében jelentettek be, ez az idén eddig 490 fő volt. Elveszett „lakcímet igazoló hatósági igazolvány” pótlását 12 fő kérte. 

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. A lakóhely érvénytelenítés lehetőségével (lakcím fiktiválás) továbbra is sokan élnek, 2013-ban 18 fő, míg az idei évben már 41 fő lakcímének rendezését kérték.

Adatváltozások és anyakönyvi események átvezetése a személyi adat- és lakcímnyilvántartó rendszerben 690 esetben történt.

Adatszolgáltatási kérelem a 2013- évben még 70 fő, 2014-ben 43 fő esetében volt, ezek nagy része hagyatéki ügyekben és helyi eljárások lefolytatásához kapcsolódik. 2014-évtől egyedi adatszolgáltatás a járási hivataloktól kérhető.

A személyes megjelenésében egészségügyi okból akadályozott kérelmező állandó személyazonosító igazolvány kiadására irányuló kérelem hivatalunkban is kérhető. Ezzel a lehetőséggel 2014-ben 3 fő, míg 2013-ban csak 1 fő esetében éltek.

17. Hagyatéki ügyek

A hagyatéki eljárások száma 2014-ben 165 ügy volt, ebből póthagyatéki eljárás 23 esetben történt.  A 2013-as évben az eljárások száma 185 volt, de egyre több újabb típusú hagyaték jelenik meg a leltár felvételek során, növelve annak bonyolultságát és időigényességét. (pl. jelzálogjog, önkéntes nyugdíjpénztári befizetés, praxisjog, állampapírok, stb.) A póthagyatéki ügyintézésben sok esetben nehézséget jelent a hozzátartozók, várható örökösök felkutatása, azonosítása.

IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a pénzügyi az adóügyi, illetve a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 7 fő létszámmal látja el, ebből 2 fő könyvelő, 2 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető, akik közül 2 munkakörben személycsere történt év közben: mindkét munkakörbe kezdőt voltunk kénytelenek felvenni.
1. 2014. év pénzügyi és költségvetési feladatai
A hatályos számviteli törvény 178. § (1) a) pontja és az államháztartási törvény 109. § 33. pontja alapján 2014-től az államháztartás számviteléről szóló 4/2013. (I.11.) Kormányrendelet szabályozza a könyvvezetési és beszámolási kötelezettséget. Az új államháztartási számvitelt szabályozó kormányrendelet tartalmában és felépítésében gyökeresen eltér az előző szabályozástól. A könyvvezetési és beszámolási feladatokat az új államháztartási számviteli kormányrendelet kétfelé bontja. A pénzügyi számvitel szabályozza a vagyonváltozásokat, sajátos előírások mentén korlátozott mértékben igyekszik bemutatni eredményszemléletben a közfeladat ellátás költségeit és eredményét (1-9 számlaosztály). A költségvetési számvitel az államháztartási gazdálkodás viteléhez szükséges információk biztosítását: az előirányzatokat és ehhez kapcsolódó teljesítéseket (költségvetési és finanszírozási kiadásokat és bevételek), valamint a kötelezettségvállalásokat és halmozott követeléseket elkülönítve a 0. számlaosztályban számolja el. Nagy változást jelent, hogy a pénzmozgásokat döntő többségében a követelésekhez és a kötelezettségekhez köti, még a készpénzes mozgásokat is keresztül kell vezetni rajtuk. Ezen előírások következmények, hogy 2014-től a mozgásokat egyszer a pénzügyi számvitelben kell elszámolni, egyszer a költségvetési számvitelben.

A számviteli változásokon túl a 68/2013.(XII.29.) NGM rendelet a kormányzati funkciók, államháztartási szakfeladatok és szakágazatok osztályozási rendjéről, szintén egy teljesen más szemlélet szerint kell a bevételeket és kiadásokat elszámolni. A rendelet kimondja, hogy a költségvetési számvitelben a bevételeket és kiadásokat azokon a kormányzati funkciókon számoljuk el, amelyek érdekében azok felmerültek.

A fenti jogszabályi előírások ugyan rögzítve voltak, de ezzel kapcsolatban semmilyen tájékoztatás, továbbképzés az év elején nem volt. A munka kezdődött azzal, hogy már a költségvetés tervezésénél fel kellett állítani a rovatrendeket. (aminek értelmezéséhez kevés magyarázat volt). Második lépés volt a 8 intézmény kormányzati funkcióinak meghatározása, illetve a Törzskönyvi átvezetése, az alapító okiraton történő átvezetés után, még a dolgozói létszámot is be kellett sorolni. Mindezen feladatokat „sürgősséggel” nagyon rövid határidővel írta elő a MÁK.

Ezen feladatok ellátása mellett folytak az év végi zárlati munkák. Az új előírásoknak megfelelően rendező mérlegeket kellett készíteni, mert voltak olyan tételek, amelyeket ki kellett vezetni a könyvekből, és voltak olyan tételek, amelyek az új előírásoknak megfelelően bekerültek.

Határidőben be kellett adni a 2014. évi eredeti költségvetést, amit a Képviselő-testület elfogadott.

Mivel az élet nem állt meg, a zárási feladatok mellett el kellett kezdeni az éves könyvelést, ahol is havi PM INFO leadása, majd az első negyedéves Mérlegjelentés elkészítése volt a feladat.

Ahhoz, hogy ezeket el tudjuk készíteni először is fel kellett állítani a törzseket. Ami jelentette a számlatükör, a rovatrend, szakfeladat, az egyéb kódok kialakítását, majd ezeknek a törzsekben történő rögzítése minden egyes adatbázisban. 

A könyvelésnél használt program a korábbi években lehetővé tette, hogy az egyszer kialakított törzsadatot használjuk minden intézménynél, ez 2014-től már nem igaz, mivel minden egyes feladat sajátos, ezért külön- külön kellett kialakítani intézményenként.

Az új számviteli szemlélet gyakorlatban történő alkalmazása a napi feladatok ellátásában többletmunkát okoz, mivel minden gazdasági eseményt „kétszer” kell könyvelni, így a kontírozási lépések száma megduplázódott. A költségvetési és pénzügyi számvitel szerinti elszámolás miatt, szintén többlet feladat a két szemlélet szerinti egyezőség ellenőrzése. Nem részletezném, hogy ez mit jelent, de bizony sokkal nehezebb és bonyolultabb lett a pénzügyi és számviteli feladat.

Mindezen feladatok mellé a szociális gyermekétkeztetéssel kapcsolatos elszámolások törvényi előírásainak való megfelelés érdekében bevezetésre került az „Ebédjegy” modul. Ebben a modulban történik a kedvezményben részesülő gyermekek nyilvántartása, és az igénybe vett étkezési napok száma. Ennek a törzsnek a kialakítása is igen nagy feladat volt, az egyes kedvezmények lejárhatnak, újabbak léphetnek életbe, és mindezeket folyamatosan napra készen kell tartani ahhoz, hogy a számlázás megfelelő legyen, illetve a beszámolási időszakban megfelelő adatszolgáltatást tudjunk adni a normatíva elszámolásához.

Pénzügyi területen ellátott feladatok:

· beérkezett számlák nyilvántartásba vétele 2013. évben 4293 db, 2014 évben 4125 db, ami 4 %-kal kevesebb a korábbi évhez viszonyítva

· kimenő számlák kiállítása, melynek nagy része az intézményi térítési díjak kiszámlázása teszi ki, valamint 2014 októberétől a piaci helypénz számlázása is géppel történik. A vevői számlák száma 2013 évben 4950 db volt a beszámolási időszakig, 2014 évben 7001 db mintegy 71 %-kal nőtt

· napi feladat az átutalások előkészítése és utalása, ami 8 banki felületet jelent, 8 hozzáférési kulccsal,

· banki kivonatok felszerelése, 

· analitikus nyilvántartás a lakbérekről, kölcsönökről, támogatásokról,

· a közüzemi számlák továbbszámlázása a bérlők felé,

· a kintlévőségek ellenőrzése, a fizetési felszólítások kiküldése,

· egyenlegközlő levelekre válaszok, illetve kifogásolások elkészítése,

· a pénztárak által kifizetett összeg közel 88.000 millió Ft volt ami, aminek nagy részét az Önkormányzat pénztára kezelt le, mivel innen történnek a segélyek kifizetése, illetve a közcélú foglalkoztatottak havi kifizetései is, illetve az intézmények készpénzes számláinak finanszírozása is 

· intézményekkel való kapcsolattartás,

· minden hó 10-éig az utólagos kötött állami támogatások igénylésének feladása és elkészítése az ÖNEGM rendszerben (ápolási díj, lakásfenntartási támogatás, rendszeres szociális segély, időskorúak járadéka, óvodáztatási támogatás stb.),

· az önkormányzati mobilflottával kapcsolatos teendők ellátása (beszerzés, számlázás, nyilvántartás).

Könyvelés területén ellátott feladatok:

· a pénzügyi rendszerben rögzített tételek kontírozása, és könyvelése – bank, pénztár, naplón, 

· a kontírozás nem egyszerűen a főkönyvi számok meghatározását jelenti, fontos a rovatrend, a kormányzati funkciók meghatározása is 

· bérterhelések alapján adott kormányzati funkcióra és intézményre történő könyvelés bér naplón, 

· banki kivonatok alapján a kiegyenlítések összevezetése (vevő és szállító),

· Havi PM INFO és negyedéves mérlegjelentés elkészítése, és az egyezőség biztosítása a két beszámoló között

· féléves beszámoló feladása a KGR rendszerben, 

· az új számviteli elszámolás miatt nagy hangsúly kell fektetni a pénzügy-főkönyv egyezőségére, ami plusz feladat a havi beszámolók elkészítése előtt

A pénzügyi- számviteli területen egyre nehezebb a feladat, és egyre rövidebbek a határidők. A MÁK ellenőrzések egyre részletesebb adatszolgáltatásokat kérnek, ami plusz feladat. 

2. Adózás területén ellátott feladatok

A feladatokat alapvetően a helyi adózásról szóló rendelet, illetve az adóigazgatási tevékenységgel kapcsolatos törvényi rendelkezések határozzák meg. A feladatellátás folyamatos munkát igényel:

· adószámlákkal kapcsolatos banki kivonatok felszerelése, a befizetések könyvelése az ÖNKADÓ rendszerben,

· havi jelentések készítése a MÁK felé, és a 60 % beutalása minden hó 10-ig

· a gépjármű változások átvezetése az átvett adatok alapján,

· május hónapban az iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat,

· március és szeptember hónapban egyenlegközlők kiküldése, 

· a változásokról az adózók értesítése, fizetései felszólítások, és hátralékosok felszólítása, 

· az adók módjára történő behajtásokkal kapcsolatosan ügyfelek idézése, és a behajtás, 

· a könyvelés részére a feladás elkészítése és egyeztetése,

· adóigazolás kiadása a vagyoni helyzetről,

· tévesen befizetett adók átvezetése egyik adónemről a másik adónemre, illetve a többlet befizetések visszautalása.

· ebrendészeti hozzájárulás befizetéseinek nyilvántartása, a változások átvezetése

A gépjármű adó, iparűzési adó, építményadó, és telek adóval érintett adózók száma 2014. évben 6219 fő, 123 fővel több, mint 2013 évben.

Az adózással kapcsolatosan, 6821 db főszám, és 2685 alszám került iktatásra és feldolgozásra.

3. Az Iroda egyéb feladatai:
· költségvetés tervezésével kapcsolatos teendők az év első felében,

· beszámolók készítése a képviselő testület felé

· a folyamatos pénzellátás biztosítása, tartalékok lekötése,

· adatszolgáltatás a bankok, és egyéb szervek felé,

· normatíva igénylése, elszámolása,

· ellenőrzésekben való részvétel és adatszolgáltatás,

· ÁFA és egyéb bevallások elkészítése, ami jelenleg 8 intézményt takar, ebből van, aki havi és van, aki negyedéves bevalló,

· szerződések nyilvántartása, és kezelése,

· ingatlankataszterrel kapcsolatos adatszolgáltatás, és egyezőség ellenőrzése a főkönyv és analitikus nyilvántartás között,

· a pénzügyi területet érintő bizottsági és képviselő-testületi anyagok előkészítése,

· pályázatokkal kapcsolatos elkülönített nyilvántartások vezetése, az elszámolásokban és ellenőrzésekben való részvétel,

· intézményekkel való kapcsolattartás,

· TÁVÜSZ Kft. teljes körű könyvelése és bevallások elkészítése,

· Statisztikai adatszolgáltatások,

· szabályzatok elkészítése és aktualizálása,

· biztosításokkal kapcsolatos teendők (nyilvántartás, kárbejelentés stb.),

· leltározással kapcsolatos feladatok és

· minden olyan ügylet, amely pénzmozgással jár, érinti az Iroda feladatkörét.

Sülysáp, 2014. december 10.

Tóth Krisztina s.k.

jegyző

